Il-Kummissjoni Ewropea - Stqarrija għall-istampa Il-Kummissjoni tippreżenta modi biex tkompli ssaħħaħ ir-rwol dinji tal- ewro Brussell, il-5ta' dicembru 2018 Fid-diskors tiegħu dwar l-Istat tal-Unjoni f'Settembru 2018, il-President Juncker enfasizza l- importanza strateġika tal-ewro u l-ħtieġa li jiġi żgurat li l-valuta unika tkun tista' taqdi r-rwol sħiħ tagħha fix-xena internazzjonali. Appoġġata minn deċiżjonijiet futuri biex tissaħħaħ l-Unjoni Ekonomika u Monetarja tal-Ewropa, titlesta l-Unjoni Bankarja u jsir progress fl-Unjoni tas-Swieq Kapitali, l-ewro jeħtieġ li tiżviluppa r-rwol dinji tagħha u li tirrifletti b'mod sħiħ il-piż politiku, ekonomiku u finanzjarju taż-Żona tal-Ewro. Għal dan il-għan, il-Kummissjoni f'Komunikazzjoni llum iddeskriviet il-benefiċċji ta' dan it-tisħiħ tar-rwol internazzjonali tal-ewro għall-UE u tas-sistema finanzjarja internazzjonali, u tipproponi inizjattivi biex jagħtu spinta lir-rwol tal-valuta unika. Bħala parti minn dan l-isforz, il-Kummissjoni adottat ukoll Rakkomandazzjoni dwar ir-rwol internazzjonali tal-ewro fil-qasam tal-enerġija, li tippromwovi l-użu usa' tal-ewro f'dan is-settur strateġiku. Il-Viċi President għall-Ewro u d-Djalogu Soċjali Valdis Dombrovskis qal: "L-ewro hija valuta żagħżugħa imma ta' suċċes. Wasal iż-żmien li l-ewro tiżviluppa ulterjorment r-rwol dinji tagħha. L- ewro għandha tirrifletti l-piż politiku, ekonomiku u finanzjarju tagħha u tappoġġa ordni ekonomika u politika internazzjonali bbilanċjata u bbażata fuq ir-regoli. Il-proposti tal-lum qegħdin hemm biex jibdew vjaġġ, li jista' jirnexxi biss jekk ikun hemm sforz konġunt mill-UE, mill-Istati Membri, mill- parteċipanti fis-suq u minn atturi oħra." Il-Kummissarju għall-Azzjoni Klimatika u l-Enerġija, Miguel Arias Cañete qal: "L-UE hija l-akbar importatur tal-enerġija fid-dinja b'kont medju tal-importazzjoni ta' EUR 300 biljun, b'suq intern miftuħ u kompetittiv. It-tisħiħ tar-rwol internazzjonali tal-ewro fil-qasam tal-investiment u l- kummerċ tal-enerġija se jgħin biex jitnaqqas ir-riskju ta' interruzzjonijiet tal-provvista u jippromwovi l-awtonomija tal-intrapriżi Ewropej. Għalhekk, huwa jista' jagħti kontribut importanti għall-objettiv tagħna li niżguraw is-sigurtà tal-provvista tal-Unjoni tal-Enerġija." Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici qal: "Użu usa' tal-ewro fl-ekonomija dinjija jwassal għal-potenzjal importanti għal protezzjoni aħjar taċ-ċittadini u tal-kumpaniji Ewropej kontra xokkijiet esterni u biex is-sistema monetarja u finanzjarja internazzjonali ssir aktar reżiljenti. Progress fit-tlestija tal-Unjoni Ekonomika u Monetarja huwa għalhekk mhux biss meħtieġ sabiex nippromwovu tkabbir u stabbiltà dmestikament, iżda huwa wkoll proġett importanti biex insostnu l-awtonomija Ewropea tagħna f'dinja globalizzata." Il-promozzjoni tar-rwol internazzjonali tal-ewro huwa parti mill-impenn tal-Ewropa għal ekonomija u kummerċ dinji miftuħa, multilaterali u bbażati fuq ir-regoli. Dan qed iseħħ f'mument meta x-xejriet dinjin reċenti, il-ħolqien ta' poteri ekonomiċi ġodda flimkien mal-iżvilupp ta' teknoloġiji ġodda qed jappoġġaw potenzjali lejn ekonomija aktar diversifikata u sistema multipolari dinjija ta' diversi muniti. Id-Deċiżjoni li tintuża valuta fl-aħħar mill-aħħar isir mill-parteċipanti fis-suq u l-objettiv mhux li jinterferixxu fir-relazzjonijiet kummerċjali jew li jillimitaw il-libertà tal-għażla. Madankollu, rwol imsaħħaħ għall-ewro jgħin biex itejjeb ir-reżiljenza tas-sistema finanzjarja internazzjonali, billi jipprovdi lill-operaturi tas-suq madwar id-dinja b'għażla addizzjonali u billi jagħmel l-ekonomija internazzjonali anqas vulnerabbli għax-xokkijiet. "Domestikament", dan jippermetti wkoll lill-Unjoni Ewropea biex issaħħaħ il-protezzjoni taċ-ċittadini u tan-negozji tagħha, u biex tiddefendi l-valuri tagħha u biex tippromwovi l-interessi tagħha fit-tfassil tal-affarijiet dinjija skont multilateraliżmu bbażat fuq ir-regoli. L-użu globali usa' tal-ewro jnaqqas il-kostijiet u r-riskji għan-negozji Ewropej, kif ukoll ibaxxi r-rati tal-imgħax mħallsa minn unitajiet domestiċi. Inizjattivi biex jissaħħaħ ir-rwol tal-ewro Nikkompletaw l-Unjoni Ekonomika u Monetarja, l-Unjoni Bankarja u l-Unjoni tas-Swieq Kapitali. Sebgħa biss mill-40 proposta tal-Kummissjoni lill-koleġiżlaturi f'dawn l-oqsma ġew adottati. miżuri addizzjonali biex jittrawwem settur finanzjarju Ewropew profond, inklużi infrastrutturi tas-suq finanzjarju Ewropew aktar b'saħħithom; parametri referenzjarji tar-rati tal-imgħax solidi u sistema ta' pagament instantanju integrata fl-UE. inizjattivi marbuta mal-pjan ta' azzjoni fis-settur finanzjarju internazzjonali: il-kooperazzjoni li għaddejja bejn il-banek ċentrali għall-ħarsien tal-istabbiltà finanzjarja; iż-żieda tas-sehem tad-dejn denominat f'ewro maħruġ minn entitajiet Ewropej; it-trawwim tad-diplomazija ekonomika biex jiġi promoss l-użu tal-ewro u l-provveidment tal-assistenza teknika biex jittejjeb l-aċċess għas-sistema ta' pagament tal-ewro minn entitajiet barranin, b'mod partikolari fil-kuntest tal-Pjan ta' Investiment Estern Ewropew. Użu usa' tal-ewro f'setturi strateġiċi ewlenin Il-Kummissjoni titlob ukoll lill-Istati Membri biex jippromwovu l-użu usa' tal-ewro f'setturi strateġiċi. Minkejja l-pożizzjoni tagħhom bħala xerrejja kbar kif ukoll produtturi kbar, in-negozji Ewropej għadhom jinnegozjaw bid-dollaru Amerikan fi swieq strateġiċi ewlenin, ta' spiss anki bejniethom. Dan jesponi n-negozji għar-riskji tal-valuta u riskji politiċi, bħal sanzjonijiet unilaterali li jaffettwaw direttament tranżazzjonijiet denominati f'dollari. F'dan il-kuntest, il-Kummissjoni llum adottat ukoll Rakkomandazzjoni biex tippromwovi l-użu aktar mifrux tal-ewro fi ftehimiet u t-tranżazzjonijiet internazzjonali dwar l-enerġija. Din se tippermetti lin-negozji Ewropej jibbenefikaw minn awtonomija aktar b'saħħitha u li jiffinanzjaw lilhom infushom b'inqas skopertura għal azzjonijiet legali meħuda minn ġuriżdizzjonijiet ta' pajjiżi terzi. Dan se jappoġġa l-objettiv tal-UE li tibni Unjoni tal-Enerġija li tiżgura provvista tal-enerġija sigura, vijabbli u aċċessibbli. Il-Kummissjoni se tniedi wkoll serje ta' konsultazzjonijiet immirati ma' partijiet ikkonċernati u tirrapporta dwar ir-riżultati fis-sajf tal-2019. Il-Kummissjoni se tibda konsultazzjoni dwar il-potenzjal tas-suq għal użu usa' ta' tranżazzjonijiet denominati f'ewro fiż-żejt, prodotti rraffinati u gass. Dwar il-materja prima (metalli u minerali) u prodotti agroalimentari, il-Kummissjoni se tikkonsulta mal-partijiet interessati sabiex tidentifika modi biex jiżdied il-kummerċ denominat f'ewro. Se tkun imnedija wkoll konsultazzjoni biex tiġi investigata l-possibbiltà ta' azzjonijiet biex jippromwovu l-użu tal-ewro fis-settur tal-manifattura tal-inġenji tal-ajru. Il-Kummissjoni tistieden lill-mexxejja biex jiddiskutu r-rwol internazzjonali tal-ewro waqt il-Kunsill Ewropew ta' Diċembru u fis-Summit tal-Ewro. Fid-diskors tiegħu dwar l-Istat tal-Unjoni tal-2018, il-President Juncker identifika għadd ta' politiki biex jistimolaw l-użu tal-ewro bħala valuta internazzjonali: "L-ewro għandha biss 20 sena u diġà mxiet 'il quddiem - minkejja l-kritiċi tagħha. Din issa hija t-tieni valuta l-aktar użata fid-dinja b'60 pajjiż jorbtu l-valuti tagħhom mal-ewro b'xi mod jew ieħor. Iżda aħna rridu nagħmlu aktar biex nippermettu lill-valuta unika tagħna biex taqdi r-rwol sħiħ tagħha fix-xena internazzjonali." Illum l-ewro hija t-tieni valuta internazzjonali l-aktar importanti. Xi 340 miljun ċittadin Ewropew jużaw karti tal-flus u muniti tal-ewro kuljum madwar 19-il Stat Membru taż-Żona tal-Ewro. Madwar 60 pajjiżi fid-dinja jużaw, se jużaw jew jorbtu l-valuta tagħhom mal-ewro. Hija valuta aċċettata b'mod wiesa' għal pagamenti internazzjonali, u sehem sinifikanti ta' riżervi internazzjonali ta' banek ċentrali barranin u l-ħruġ tad-dejn fis-swieq internazzjonali huma f'ewro. Madwar 36 % tal-valur tat-tranżazzjonijiet internazzjonali ġew fatturati jew saldati fl-ewro fl-2017. L- ewro jirrappreżenta aktar minn 20 % tar-riżervi internazzjonali tal-banek ċentrali barranin. Dan huwa aktar mis-sehem taż-Żona tal-Ewro tal-prodott domestiku gross (PDG) tad-dinja kollha. L-appoġġ pubbliku għall-ewro kien konsistentement għoli fl-UE, speċjalment f'pajjiżi li diġà jużaw l- ewro. L-Ewropej jidentifikaw l-ewro bħala wieħed mis-simboli ewlenin tal-Unjoni Ewropea. Huwa ġab benefiċċji konkreti u viżibbli ħafna lill-unitajiet domestiċi, lin-negozju u lill-gvernijiet Ewropej ukoll: prezzijiet stabbli, tnaqqis fil-kostijiet tat-tranżazzjoni, swieq aktar trasparenti u aktar kompetittivi, u żieda fil-kummerċ. Hija tiffaċilità l-ivvjaġġar u l-għajxien barra mill-pajjiż ta' oriġini, tbaxxi r-rati tal- imgħax u tiprotrġi t-tfaddil. Għaxar snin wara li l-kriżi finanzjarja heżżet id-dinja, l-arkitettura tal-Unjoni Ekonomika u Monetarja tal-Ewropa ġiet rinforzata ħafna iżda għad fadal aktar xogħol xi jsir. Fuq il-bażi tal-viżjoni stabbilita fir-Rapport tal-Ħames Presidenti ta' Ġunju 2015 u żviluppata aktar fid-Dokumenti ta' Riflessjoni dwar l-Approfondiment tal-Unjoni Ekonomika u Monetarja u l-Futur tal-Finanzi tal-UE tar-rebbiegħa 2017, il-Kummissjoni Ewropea stabbilixxiet pjan direzzjonali għall-approfondiment tal-Unjoni Ekonomika u Monetarja. It-tisħiħ tar-rwol internazzjonali tal-ewro huwa kemm l-kontinwazzjoni loġika u pass ġdid f'din l-aġenda kumplessiva żviluppata matul dawn l-aħħar erba' snin. Aktar informazzjoni Memo: Lejn Tisħiħ tar-Rwol Internazzjonali tal-Ewro Skeda informattiva Il-Kummissjoni tippreżenta modi biex tkompli ssaħħaħ ir-rwol dinji tal-ewro Komunikazzjoni: Lejn tisħiħ tar-rwol internazzjonali tal-ewro Rakkomandazzjoni dwar ir-rwol internazzjonali tal-ewro fil-qasam tal-enerġija Iż-Żona tal-Ewro Unjoni Bankarja L-Unjoni tas-Swieq Kapitali Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @ pierremoscovici Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_tippre_enta_modi_biex_tkompli_ssa__a__ir-rwol_dinji_tal-ewro.pdf